ใช้เน็ตแบงก์ให้ปลอดภัย
ข้อเขียนเรื่องใช้เน็ตแบงก์ให้ปลอดภัย ได้เดินเรื่องมาจนถึงตอนสุดท้ายแล้ว แต่เมื่อต้นสัปดาห์เกิดเรื่องการโจรกรรม
27 ส.ค. 2559

โดย...แบงก์กลิ้ง
ข้อเขียนเรื่องใช้เน็ตแบงก์ให้ปลอดภัย ได้เดินเรื่องมาจนถึงตอนสุดท้ายแล้ว แต่เมื่อต้นสัปดาห์เกิดเรื่องการโจรกรรมเงินของลูกค้าธนาคารกสิกรไทย และการเจาะระบบตู้เอทีเอ็มของธนาคารออมสิน ซึ่งทั้งสองกรณีเป็นเรื่องที่ไม่เกี่ยวข้องกัน และมีผู้ไม่รู้นำเรื่องนี้ไปเขียนมั่วซั่ว สร้างความแตกตื่นให้คนจนจิตตกกันไปหมด กลัวการใช้บริการของอินเทอร์เน็ตแบงก์กิ้งกันไปเลย 
หากอ่านข้อเขียนชุดนี้อย่างต่อเนื่องก็จะได้ความรู้ไม่น้อย และเป็นความรู้ที่นำเอาไปใช้ได้จริงด้วย
สัปดาห์นี้มาว่ากันต่อในเรื่องที่ผู้ใช้บริการเองก็ต้องมีความระมัดระวังตัวด้วย ไม่เปิดอีเมลหรือโหลดคลิปหรือโหลดข้อมูลที่ไม่มีที่มาที่ไป ให้เปิดเฉพาะอีเมลที่ส่งมาจากบุคคลที่เรารู้จักและระมัดระวังการคลิกเข้าสู่เว็บไซต์ใดๆ ที่ลิงก์มากับอีเมล หรือข้อความต่างๆ เพราะเว็บไซต์เหล่านั้นอาจไม่น่าไว้ใจ
หากได้ทำตามที่แนะนำจนครบถ้วนแล้วก็ยังโดนโจรไฮเทคเล่นงาน เพราะโอกาสที่จะเกิดความผิดพลาด ก็น่าจะยังมีอยู่ เพราะการติดต่อกันผ่านอินเทอร์เน็ตถือเป็น “เครือข่ายสาธารณะ” ที่เชื่อมโยงกันทั่วโลก เมื่อเกิดความเสียหายไปแล้วเราจะต้องรีบแจ้งต่อธนาคารทันที เพื่อเข้าสู่ขั้นตอนการพิสูจน์ว่าความผิดพลาดนั้นเกิดมาจากใครกันแน่ 
หากเกิดความผิดพลาดเกิดขึ้นและพิสูจน์ได้ว่าเป็นความผิดของธนาคาร ธนาคารก็จะต้องรับผิดชอบชดใช้เงินคืนให้กับลูกค้าทั้งหมด ฉะนั้นการใช้บริการธนาคารทางอินเทอร์เน็ตไม่น่ากลัว เพียงแต่ต้องรู้เท่าทันกลโกงและหมั่นศึกษาหาความรู้ให้มากขึ้น